  Майя Бывальцева Иж тыметлэн ярдурез но ипподромлэн интывылэз азинсконъя нимысьтыз интыос луозы. Улосвыл тӧролэн Александр Соловьёвлэн косэмъёсыз пумысен чакланъёссэ иворъёсъя «Удмуртия» агентстволы вераз элькунысь лэсьтӥськонъя, архитектурая но улон инты политикая министр Иван Новиков. «Милям ужпуммы — Ижкар администрациен ӵош карлэн Генеральной планаз воштонъёсъя ӵектосэз ӝоггес дасян но юнматон. Та дырлы Генплан дась ни шуыны луоз, сое радъян уж йылпумъяське, матысь дыре кар администраци калык кылзонъёс ортчытоз. Мон ӧй верасал, Генплан чутрак воштӥськиз шуыса. Ми сюлэмшугъяськытӥсь интывылъёсты кутонын выль амалъёс ӵектӥмы. Вылез пӧлысь валтӥсез луоз Иж тыметлэсь ярдурзэ азинтонъя нимысьтыз зона. Сое азинтон пумысен ӟырдыт споръяськонъёс мыно, соин ик отын мар ке пуктыны луоз ваньмыныз кенешем но ӵектосъёсты юнматэм бере гинэ», — пусйиз Иван Новиков. Выль азинскон возьма карысь ипподромлэсь интывылзэ. Ужъёс мынозы элькун но кар тӧрлыкъёсын юнматэм огъя учкет (концепция) улсын. «Нимысьтыз саклык висъяны чакламын сад-бакчаосын пуктӥськем интывылъёсты азинтонлы. Али соос кар пушкын резервен лыдъясько. Коммунальной герӟетъёс но инфраструктура ӧвӧлэн, карлэн али гожъёсыз сьӧры потыны туж секыт. Генпланлэсь выль дӥньетъёссэ улонэ пыӵатыны луоз интывылыэз радъянъя ужкагазъёсты дасяса но юнматыса. Улон юртъёс пуктыны лэзьыны гинэ тырмыт ӧвӧл, интывылэз котыр ласянь уже кутыны кулэ», — вераз министр. Нялтас вераса, 2015-тӥ арын элькунын 648 сюрс квадрат метрлэсь трос улон инты пуктэмын (2014-тӥ арен ӵошатыса, 2 процентлы уногес). Министрлэн кылъёсызъя, валтӥсез - «али мынӥсь лэсьтӥськонъёсты дугдытыны ӧвӧл сётоно». Тодэ вайытом, Удмуртилэн тӧроез Александр Соловьёв «Удмурт Элькунысь Кивалтэтлэн 2015-тӥ арын ужамезлы йылпумъянъёс сярысь» докладаз пусйиз, адямилэн улонэзлэсь ӟечлыксэ дунъянын одӥгез валтӥсь тодмет — вань-а солэн улон интыез. Со сяна, Александр Соловьёв Ижкар тӧрлыкъёслы вераз, карлэн генпланаз пыртыны чаклам бадӟым воштӥськонъёс пумысен паськыт кенешонъёс ортчытыны кулэ шуыса. Улосвыл тӧролэн малпамезъя, со уже вань калык пыриськыны кулэ. «Лэсьтӥськон улэ музъемез висъян сярысь пуктэтъёс кутыку, кивалтэт карез лэсьтонэн но музъемен герӟаськем катрадлыкез но карын улӥсьёслэсь тунсыкъёссэс тӥяны азьланяз но уз сёты», — пусйиз Александр Соловьёв. Тегъёс: Экономикаифинансы Ижкар ИванНовиков лэсьтськонудыс Удмуртия ипподром улонинты АлександрСоловьёв  